Nuut op die rak: 'n Viertal verskuns | Netwerk24
17 Junie 2018 00:02
Talle "gewone" lesers skryf poësie af as 'n onverstaanbare geseur, maar die 50 artikels in die digter-skrywer-vertaler Daniel Hugo se Vers & Kapittel: Artikels, lesings, rubrieke en naskrifte oor die digkuns sal wondere verrig om die Afrikaanse en Nederlandse digkuns vir "gewone" lesers toeganklik en aangrypend te maak. Volgens Hugo is dié persoonlike versameling, wat oor 'n tydperk van byna 40 jaar ontstaan het, sterk beïnvloed deur die Afrikaanse digter D.J. Opperman en die Nederlandse digter, bloemleser en vertaler Gerrit Komrij wat eweneens bekend was vir hul interessante, insiggewende ontledings van gedigte sonder 'n oormaat literêre teorieë.
Tussen die abjekte en die eteriese
Afrikaanssprekende aanhangers van die berugte en veelbekroonde Franse romanskrywer Michel Houellebecq (wat aanvanklik as digter naam gemaak het) sal verheug wees oor die verskyning van Tussen die abjekte en die eteriese: 'n Keur uit die poësie van Michel Houellebecq by Protea Boekhuis. Houellebecq se gedigte, wat as melankolies, pynlik selfbewus, nihilisties en bytend satiries teenoor die lewe en die verbruikersamelewing beskryf word, is vertaal deur die digter en akademikus Henning (H.J.) Pieterse, wat vir dié persoonlike keur die 105 verse gekies het wat die meeste tot hom spreek. Dit word vergesel van 'n omvattende inleiding oor sy poëtiese uitsette en die vertaaluitdagings van sy werk.
Die boek kos R295 by goeie boekwinkels.
Die Lichtenburgse kunstenaar en digter Fransi Nieuwoudt het inspirasie geput uit Goethe se kleurteorie vir haar nuutste bundel, weer-lig, wat beskryf word as 'n "metamodernistiese, kunssinnige leeservaring" waarin die digter haar kunswerke en woorde verweef. Volgens die uitgewer, Naledi, sinspeel die titel op verskeie elemente van transformasie, onder meer die metaforiese blink toekoms wat op Suid-Afrika wag indien die betrokkenes die "ligte" sy van sake kan insien.
Die bundel kos R175 by www.naledi.online.
Sedert die digter, akademikus, polemikus en gereelde Rapport-medewerker Joan Hambidge in 1985 met Hartskrif gedebuteer het, het meer as 25 digbundels uit haar pen verskyn. Nou het Dryad Press pas 'n keur van dié werk, in Engels vertaal, uitgegee: The Coroner's Wife bevat voortreflike vertalings deur die digters Johann de Lange, Douglas Reid Skinner, Jo Nel en Charl J.F. Cilliers wat verdeel is in die afdelings "city life", "love and family", "ars poetica" en "time and eternity".